**JINJA JOINT EXAMINATIONS BOARD**

**MOCK EXAMINATIONS 2019**

**MARKING GUIDE P360/3 2019**

1. **Bino by’ebintu eby’enjawulo omuntu eyettanira okusomesa omwana by’ayiga mu ssuula ““Ntwalibwa mu Kabubbu Primary School” ne** **“Nnyingira mu Mirembe Primary School”.**

Ayiga nti amasomero agamu galimu abakulu b’amasomero abatali ba buvunaanyizibwa okugeza mu Kabubbu Primary School abaana baavanga mu ssomero naye ng’omukulu tafaayo.

Amasomero agamu galimu abakulu b’amasomero abatanenya ku basomesa ne bwebaba nga bakoze ekikyamu okugeza owa Kabubbu teyagambanga ku Kireku ng’akuba abaana.

Ayiga nti amasomero galimu abayizi abatatuuka ku masomero ne badda mu kkubo okuzannya nga Kasolo mu Kabubbu.

Ayiga nti amasomero agamu galimu abasomesa abatalina buvunaanyizibwa okulaba oba ng’abaana basomye oba tebasomye kuba olukalala lw’amannya baamala galuyita.

Ayiga nti amasomero agamu galimu abasomesa abaganza abayizi be basomesa okugeza Ssali owomu Mirembe Primary School aganza Anne.

Ayiga nti amasomero galimu abayizi abanyumirwa ennyo eby’emizannyo naye nga ebyo mu bitabo tebigenda bulungi nga Kasolo.

Ayiga nti mu masomero mulimu abayizi abatuuma banaabwe amannya okusinziira ku ndabika yaabwe okugeza Kakadde Kijjambiya.

Ayiga nti abayizi mu masomero bakwana bannabwe ate era abalala ne bakwanira bannabwe okugeza Siteefano owomu Mirembe yatwala Anne ewa Kasolo.

Ayiga nti amasomero galimu abasomesa baakola og’okunywa omwenge gwokka ne batuuka n’okujja mu kibiina nga bawunya mwenge okugeza Kireku owa Kabubbu .

1. **(b)**Amasomero M.B Nsimbi gaayogerako mu Bwali Butamanya gafaanana

amasomero ge nnaku zino mu Uganda mu ngeri zino wammanga:

Amasomero g’ennaku zino mu Uganda galimu abasomesa n’abakulu b’amasomero abatafa ku mpisa yansi awamu n’ebyobuwangwa okufaananako naago Nsimbi gaayogerako nga Kakofu Junior gye baagoba abaana abawala abagenda okukyalira ensiko

Amasomero g’ennaku zino era galimu abasomesa abanywa omwenge ne bajja ne mu kibiina nga bawunya mwenge Okufaananako n’omusomesa Kireku owa Kabubbu Nsimbi gw’ayogerako.

Amasomero agamu galina abakulu b’amasomero abatalina buvunaanyizibwa nga mu Kabubbu, Kakofu Junior; abaana gye baava mussomero naye ng’omukulu tafaayo.

Amasomero agamu galimu abazadde abafaayo ennyo ku baana baabwe era abagezaako okulaba nga batuuka ku masomero okufaananako ne Ganyegenya mu Bwali Butamanya.

Amasomero galimu abasomesa abaganza abayizi be basomesa okufaananako omusomesa Ssali eyaganza Anne owomu Mirembe Primary.

Amasomero era galimu abayizi abakabawalira mu masomero okugeza Fulo owa Zalyembikke ne Kasolo awamu ne Anne mu Mirembe abakabawalira ku ssomero.

Amasomero era galimu abayizi abatatuuka ku masomero ne badda mu kkubo okuzannya okufaananako ne Kasolo mu Kabubbu Primary.

Amasomero g’ennaku zino era galimu abayizi abanyumirwa ennyo eby’emizannyo naye nga mu kibiina tebigenda bulungi okufaananako ne Kasolo mu Mirembe, Kakofu.

1. **(i) Omwogezi w’ebigambo ebyo yava ku bino wammanga:**

Omwogezi w’ebigambo ebyo ye mukyala w’omusomesa Ssali era nga yabyogera ng’ava ku bino:

* Ssali okumukuba mu bitundu eby’ensonyi
* Okuwa mu kkooti obubaluwa Anne bwe yawandikira Ssali
* Ye kennyini (mukyala Ssali) oluvannyuma lw’okwenda ku weggombolola

1. **(ii)** Omuwandiisi Ssali amuzimbye mu ngeri zino wammanga okutulaga nti

yali wa bivve:

Mwenzi okugeza aganza abaana baasomesa okugeza Anne era atuuka n’okumufunisa olubuto ate alina n’abakyala abalala ng’ogyeeko owewaka.

Akuba mukazi we mu mbugo oluvannyuma lw’okumutegeera nti yali ayagala owegombolola nti era yali alina olubuto lwa myezi ettaano.

Mukumpanya okugeza asaba omulimu gw’okugula emmwanyi embisi mu sitoowa eyali okumpi n’ewaabwe kyokka oluvannyuma ensimbi zimubulako zonna.

Alina ettima, aboonereza mukyalawe we nga taliimu kisa yadde.

1. **(iii) Mukyala wa Ssali azirika oluvannyuma lw’okukommontebwa**

**omwami we mu kitundu eky’ensonyi.**

Ssali olwalaba nga mukyaalawe azirika n’aggula akaddirisa ak’emmanju n’akayitamu n’ayokya omusubi.

Abaali ebweru baagezaako okugoba ssali naye n’abalema okukwata baagenda okutuuka ku mukazi ng’ataawa.

Baatwala mangu omukazi mu ddwaliro era abasawo ne bakola nga bwe basobola okuwonya obulamu bwe naye kyokka olubuto lwo lwavaamu.

Ggwangamujje yavuga nga Abaami bwe beebuga okunoonya Ssali era omuyiggo gwatwala ennaku ssatu naasangibwa mu kibira naatwalibwa ku limanda gye yamala omwezi ogumu.

Mukyala Ssali asiibulwa mu ddwaliro era agezaako okuwolereza bba.

Ssali asalirwa omusango ogw’okusibwa emyaka ettaano.

Muka Ssali agibwamu nabaana okusobola okuwonnya obulamu bwe.

1. **Obukugu bwa Kawere mu kuyiiya n’okuwandiika Zinunula Omunaku bulagiddwa we buti:**

Olugero lwe aluwadde omutwe ogwa “Zinunula Omunaku” ogutuukira obulungi ku ebyo by’awandiika mu lugero ate ogwagazisa omusomi okusoma olugero.

Omuwandiisi asiize ekifaananyi ku ddiba eky’omuvubuka ng’alwana n’empologoma okusobola okusikiriza omusomi ate n’okumubagulizaako/ okumusunirako ke ebyo ebiri mu lugero lwe.

Olugero lwe alukutuddemu essuula ez’enjawulo ekiyamba omusomi okuwummulamu ate n’okwefumitiriza ku byaba asomye.

Omuwandiisi essuula ze aziwadde emitwe egy’enjawulo egituukira ku ebyo by’awandiise ate egyongera okutuggyirayo omutwe gw’olugero okugeza “Neetonya Ku nsi.”

Omuwandiisi olugero lwe aluwadde omunyumya nga ye Zinunula era nga amutuzimbira okuva mu buto okutuuka ng’akuza ekiyamba omusomi okugoberera obulungi olugero.

Atusiigira ebifaananyi mu lugero lwe ekiyamba omusomi okwongera okwefumitiriza ku ebyo byaba asomye okugeza Zinunula ng’aweereddwa Mirembe okumuwasa.

Omuwandiisi ateekamu obunkenke ng’akamu ku bukodyo obw’okusikiriza omusomi we okusoma olugero okugeza Zinunula ng’ali waggulu ate nga wansi waliwo embogo so nga ku muti kuliko omusota.

Omuwandiisi yeeyambisa/ atuuma abantu be amannya agatuukira ku ndabika yaabwe n’ebikolwa byabwe okugeza Mirembe, Tezikyabbiri

Omuwandiisi aleeta ebintu ebiri mu bulamu obwa bulijjo ekiwa omusomi ekifaananyi ekituufu ate ne kimuyamba n’okutegeera olugero obulungi okugeza emikwano nga Meeya ne Mikolo.

Akozesa olulimi olw’engero n’ebisoko okwongera okunnyonnyola obulungi ebyo byaba atusaako omusomi we okugeza Zinunula Omunaku.

Omuwandiisi ateekamu obuyimba obuwummuza omusomi

Olugero lwe aluwadde abantu batono ate n’batuuma amannya amangu ne kiyamba omusomi okugakwata ate n’okugagoberera obulungi

**4(a)** Omunyumya yazaalibwa mu mbeera eno wammanga:

Yazaalibwa mu kiseera kya Ppereketya nga omusana mungi

Yazaalibwa mu kiseera kya njala okugeza tolya munno, kakutiya.

Yazaalibwa nga Kalenge attimbye eggulu ku lunaku olwo

Yazaalibwa nga obukuba butonnya

Obudde bwali kito nga obudde bwonna bwa kazigizigi ku ggulu kwonna

**4(b) Omunyumya anyumya bwatyo olw’esonga zino wammanya:**

Omunyumya anyumya bwatyo kubanga byanyumya bitwanjulira oba okituyamba nga abasomi okukakasa nti olugero lwa mazima.

Byanyumya bitusunira kwebyo ebiri mu lugero ekiyamba omusomi okwagala okusoma olugero.

Biteekateeka omusomi kubanga nnyimpi ate nga n’ebirimu byebyo ebikwata ku munyumya ate nga bye biri ne mu bulamu bwaffe obwa bulijjo.

Zitulaga obunyuvu bw’olugero kubanga zitwoleka obukodyo bw’omuwandiisi obw’enjawulo ekiyamba omusomi okunyumirwa olugero n’okulutegeera

**4(c) Byanyumya biyamba omuwandiisi okutuzimbira olugero mu ngeri**

**zino wammanga:**

Bizimbiddwamu emiramwa egy’enjawulo egiyamba mu nkulaakulaanya y’olugero okugeza enkuza z’abaana, okufiirwa ebigyayo obubaka.

Bitwanjulira omunyumya w’olugero nga ye Zinunula ekiyamba omusomi okugoberera obulungi olugero n’okulutegeera.

Bitulaga obuzaale bw’omunyumya ekituyamba ng’abasomi okukakkasa nti olugeo lwa mazima.

Biyamba okufuula olugero olunyuvu kubanga byoleka obukodyo bw’omuwandiisi nga obuyiiya bwe ekiyamba omusomi okunyumirwa olugero n’okulutegeera.

Biyamba omuwandiisi okusengeka olugero lwe kuba atandikira ku byo.

Biyamba omuwandiisi okugyayo amakulu g’olugero kubanga biraga nti Zinunula afiirwa bazadde be ate n’akuzibwa bujjajja be

Biyamba omuwandiisi okusunira ku musomi ebimu ku ebyo ebiwandiikibwako

**5*a)* Omuwandiisi yeeyambisa olulimi olw’engero n’ebisoko okugeza akozesa olugero “Ebirwa bikyuka amalusu gafuuka engeregeze”**

Omuwandiisi yeeyambisa olulimi olw’ennaku okugeza alaga nti atuula era asituka akekejjana bukekejjanyi n’amagulu mwatu asejjeza asatu.

Olulimi olugeerageeranya okugeza yeegerageeranya ku kaamujje era ddala Nnamutinda.

Olulimi olubuulirira okugeza yeebuza ekyamulesaawo omulimu gwe yasomerera

**5*b)* Buno bwe bukodyo omunyumya bw’akozesa okusendasenda omusomi okumunakuwalirako:**

Alonda Ebigambo ebiraga obunakuwavu okugeza nga okukanduka, okunyaluka.

Akozesa olulimi olw’ennaku bw’alaga nti yenna abendabenda bubenzibenzi n’omugongo gulinga muyini gwa nkumbi.

Atukubira ebifaananyi ebinnakuwaza nga okutambula nga akekejjana.

Engeri gye yewandiikako nga alaga nti abonabona.

**5*c)* Omunyumya azimbiddwa mu engeri zino wammanga:**

Muzadde yadde nga abaana be bafa naye yazaalako

Musomi okugeza yeebuuza ekyamulesawo omulimi gwe yasomerera

Musajja munnalulimi, okusinziira ku ngeri gy’akozesaamu olulimi, alumanyi bulungi ate Muganda

Munaku okugeza talina amukuuma yadde amubudabuda

Akuze mu myaka okugeza enviiri ziringa buyira bwa jjobyo.

**5*d)***

* 1. Abaana be okuba nga baasasaana dda n’ensi
  2. Abaana be abamu baafa

**6 *a.*** Omuwandiisi ekitontome kye akizimbye mu ngeri zino wammanga:

Omuwandiisi ekitontome kye akiwadde omutwe “Omuzadde Katonda W’okunsi” ogutuukira obulungi ku bubaka obuwandiikiddwamu.

Omuwandiisi ekitontome kye akyawuddemu sitanza ez’enjawulo ekisobozesa omusomi okusoma nga bwawumulamu

Omuwandiisi yeeyambsiza obubonero bw’empandiika obwenjawulo okugeza akawumuza, akeewuunyi, n’akafundikira ekimuyambye okuzimba amaloboozi mu kitontome kye.

Ekitontome kye akiwandiise mu lulimi lwangu era olutegerekeka ekiyamba okugyayo obubaka obulungi.

Ekitontome kye akizimbiddemu omulamwa ***obukulu bw’abazadde*** ekikifudde ekinyuvu.

Okuggumiza ensonga kino nga akikoze bwagenze Addingana olunyiriri olw’okusatu okuva ku sitanza ey’okubiri ne mu y’okuna olw’okwagala okukisaako essira.

**6 *b.* Obukulu bw’omuzadde omuwandiisi abulaze mu ngeri zino**

**wammanga:**

Mu sitanza esooka omuwandiisi atulaze nti omwana bw’akula yeebaze omuzadde.

Oli musajja mu maka singa teyali muzadde tewandibadde bwotyo ekikakasa obukulu bwe.

Singa teyali muzadde tewandikyalawadde ekiraga nti omuzadde mukulu.

Omuzadde ye yakola byonna era ye yateesa otuuke obe maama, ye yanywa makaayi, luleeba lw’olutimpa omwana we akule.

Obufubi bw’omuzadde okutuusa omusajja mu basajja

Olweza lwe yanaazagwe mukisa gw’ebisente

**6 *c.* Abazaalibwa omuwandiisi abeetaaza bino wammanga:**

Abawala okuddiza abazadde singa baba bawasiddwa

Okwebaza era n’okusiima abazadde ke lw’ebyo byonna bye baakola

Okujjukira abazadde bulijjo

Okuweera abazadde

Okuwa abazadde buli kimu kye beetaaga mubukadde bwabwe

Okukola ennyo okusanyusa abazadde

Okukolera abazadde amatendo.

**6 *d.* Eno y’engeri omuwandiisi gy’atutusaamu ku sitanza esembayo**

Mu sitanza esooka omuwandiisi atulaga nti omwana bw’akula, yeebaze omuzadde, alina ebisente tonyooma yazaala nti era eggulu libanja oyagale omuzadde.

Mu sitanza ey’okubiri omuwandiisi atulaze nti okuba omusajja mu maka, okuba maama w’abato byonna omuzadde ye yateesa naakola byonna omwana we akule.

Mu stanza eyookusatu atulaze nti kati weemanyi obukyala kubanga muzadde era maama ye yateesa gwe okubeera kyoli osaana okuddiza omuzadde ayatema oluwenda.

Mu sitanza ey’okuna era atulaze nti maama ye yateesa, ofuuke nga bwoli nti era mulimu gwa muzadde ogw’akuwa oluwenda.

Nazaako nti oli omusajja mu maka amasajja okw’okuba omusajja eyalwana nti era wandirabye okuboolwa abaagala abasajja

N’azzaako nti omusajja yafuba akutuuse mu basajja.

N’azzaako nti omuzadde ye yakola byonna omwana we okuba obulungi

N’azzaako nti tusaanye okuyamba abazadde mu bakadde bwabwe ate era n’okukola ebibasanyusa.

N’asemyayo nti bwe tulikola amatendo nga eggulu tulituuse kuba eggulu erisooka libeera mu bazadde .

**7. Eno wammanga y’embeera eyeeralikiriza Masagazi naatuuka**

**n’okukyogerako nti Mpaawo Kitatya mu Katabo ke.**

Abantu si bbenkanya anti ggwe bw’omuwa ekikyo ate akusasula bubi okugeza bwakuwa embuzi ennume ate ye bwanona ayagala nkazi mu kitontome “Kye mamanya ku nsi.”

Balina empalana eno esinga kweyolekera mu kiseera oky’okufa “Ennaku y’okufa”.

Baterebuka mangu ate ne bakola ebitasaana ng’okusalawo okwekomerera ebidde (omwenge) olw’okulemwa ebyo bye baba balina okukola nga mu kitontome “Mpaawo magombe gazza”.

Abantu bakyuka mu mpisa anti obeemalira ate nga bo bakujeneka okugeza mu kitontome “Kulika lwera.”

Basekeeterera bannabwe wabula byonna biggwawo era bikya.

Abantu bakuusa era tebanywerera ku nteesa zaabwe n’omuwandiisi abatwoleka mu kitontome “Omukuusa.”

Banyooma bannabwe oluusi olw’ekikula kyabwe oba olw’obutaba na nsimbi zimala okugeza “ofanga towejedde.”

Abantu si beesigwa anti bwe bakwasibwa ebintu babikuume ate basalawo ku byeddizza bokka na kwekkusa ekitontome “Asika asike”

Abantu beeyagaliza bokka anti omuntu gw’owadde ekintu kyo ate ye oyagala ate ekyeddizze mu kitontome “Oguli ewa munno” gwowadde omuggo yaakuweerera engo.

Abantu bayigganya abalala.

Abantu tebalina buvunaanyizibwa era bangi basudde obuvunaanyizibwa obwabakwasibwa okugeza omusika gwe bawa okusikira banne bannyina abasindikiriza “Asika asike”.

Tebasiima na kye balinawo anti bw’afuna omulimu akolayo ennaku ntono ate ne yeetamwa okukulusaana nga mu kitontome “tesikya bbiri.”

Bakwana bannaabwe naye ate bwe wayitawo akaseera ne babakyawa “Kulika lwera”.

**8 *a.* Obukugu bw’omuwandiisi buggiddwayo mu ngeri zino wammanga mu kitundu kino:**

Ekitontome kye akiwadde omutwe “Amazina g’abagwira nze sigamanyi ogutuukira obulungi kubikiwandiikiddwamu.

Yeeyambisiza obubonero obw’enjawulo okwongera okuzimba amaloboozi okugeza akabuuza, akafundikira.

Ekitontome kye kizimbiddwa ku mulamwa “Amazina g’abagwira nze sigamanyi” ekiyamba omusomi obuteenyiwa nga asoma.

Akozesezza olulimi olwangu era olutegeerekeka.

Awandiise ku bintu ebiri mu bulamu obwabulijjo ekiyamba omusomi okufuna obubaka awamu n’okutegeera obulungi ebyo by’atontomako okugeza amazina amagwira.

Ekitontome kye akisengese mu sitanza ezenjawulo eziwerera ddala musanvu.

Agoberedde empandiika y’olulimi oluganda entongole bwawandiise nga asoosa ennukuta ennene ku ntandikwa ya buli kigambo.

**8 *b.*** Obukulu bw’amazina g’Abacholi bulagiddwa nu ngeri zino wammanga:

Gaayambanga omuntu okumanyika mu kitundu

Mu mbuga mwe baaziniranga omusajja mwe yalagiranga obusajja bwe

Gaayambanga okusunsula abawala abo abasobola emirimu n’abatagisobola

**8 *c.*** Bino wammanga bye bimu ku bifaananyi omuwandiisi by’atukubidde:

* Ebijuujulu by’abawala
* Ekiwato nga kiri nga lubaawo
* Okukanula amaaso.
* Abalenzi okwasama.
* Amaaso okumyuka abalenzi.

**8 *d.*** Olukusa lw’omutontomi lulagiddwa mungeri zino wammanga:

Okukozesa empandiika etali ntongole okugeza agatta Ebigambo ebitalina kuggattibwa okugeza ng’abasajja.

Okukozesa obubonero obwejenjero okugeza ekitontome kirimu obubonero bungi nnyo na akabuuza, akawumuza.

Okutema ku bigambo ng’aggyamu ennyingo ezimu okugeza k’abe

Okugandawaza Ebigambo by’ennimi endala okugeza Rumba

**8 *e.***

1. kitegeeza Okukuba/ okuvuga
2. kitegeeza kwemoola/ kwetya
3. kitegeeza tekitugaana
4. kitegeeza kulondako

**9. Gino wammanga gy’emiramwa emikulu ebitontome mu Mulanga gwa Lawino kwe bizimbiddwa:-**

**Okusoma**:

Omuwandiisi w’ekitontome atulaga engeri abaddugavu gye bettanira okusoma wabula ate bagenda okumaliriza emisomo gyabwe nga bakyukidde ddala okugeza Ocol asoma wabula obuyivu bwe bumukyayisa mukyalawe Lawino n’ebyobuwangwa.

**Okukoperera:**

Mu katabo ke atwaleka engeri abaddugavu gye bakopereramu empisa y’ekizungu ne bakyawa ezaabwe okugeza Old ayagala bakyala abeekolako ate ne kerementina tayagala kulya ayagala kutoonana bazungu (mu nnyingo omukazi Baze kw’Afiira).

**Ennyambala:**

Omuwandiisi atwoleka ennyambala y’omucholi naddala ng’agenda mu mazina, embira n’ebikomo ebyambalibwa okusinziira ku kitiibwa kyo awamu n’abo abettanira ekizungu engeri gye bambalamu okugeza mu nnyingo eyookusatu atulaga engeri kerementina gy’ayambalamu.

**Ebyobuwangwa:**

Omuwandiisi atwoleka obukulu bw’obuwangwa bw’Abaddugavu n’engeri Abaddugavu bennyini bwe bajja babityoboola okugeza Ocol avumirira olulimi lwe mu nnyingo ey’omwenda bwagamba nti “ebintu ebimu bye tubuuza tebisobola kwanukulwa mu Lucholi kubanga lulimi lwa wansi nnyo n’abalwogera si bagunjufu era nti terusobola kunnyonnyolerwamu nsonga za kitegeevu”.

**Ensinza:**

Omuwandiisi atwoleka ensinza y’kizungu okugeza amateeka ekkumi, obukatuliki, obukulisitaayo engeri Abaddugavu gye bagyettanira, abagikulira bwe beeyisaamu, ebikolebwayo mu kusinza okugeza okulya omubiri gwa yesu, okuwogano nga basaba ate ne mu nnyingo y’omusanvu atuloga ensinza y’Abacholi.

**Entuuma y’amannya n’obukulu bwago.**

Mu bitontome bye tumanyiramu ebintu kwe basinziira okutuuma amannya nga obuzaale bw’omwana, embeera mwazaliddwa okugeza enjala, mu ntalo otulaga n’amannya agatumibwa abalogo abacholi nga Apio ne Acen singa baba bawala.

**Eddogo:**

Omuwandiisi alaga nti lyasibukanga ku bantu okufuna mutima mubi eri n’abaana babwe era bwe batyo ne babakola ebikyamu, Lawino atya eddogo era kye kimukyayisa bba mu nnyingo “Olugendo lwe Pagak lwa ntisa”.

**Obuggya:**

Mu kitontome omukazi Baze kw’Afiira omuwandiisi atwoleka obuggya obuli mu bantu n’ebizibu ebibuvaamu okugeza Lawino okwatirwa kerementina obuggya era abeera omuvuma “Omumwa gwa kerementina gwonna gulinga ejjute eryakaabika.

**Ettamiiro:**

Omuwandiisi atuggyiddeyo engeri Abantu gye batamiiramu ne batuuka n’okukola ebitasaana oluvannyuma lw’okugattika emyenge gy’Abazungu ne Waragi embwa ne batuuka n’okugiyita eŋŋwa “mu nnyingo eyookusatu Amazina g’abagwira nze sigamanyi.

**Okufa:**

Omuwandiisi atwoleka nti okufa kutiisa ate era bwe kuba kwatuuse tewali ayinza kukwewala nga mu nnyingo olugendo lwe Pagak lwa Ntiisa.

**Obufumbo:**

Omuwandiisi atulaga obufumbo bwa Ocol ne Lawino n’ebizibu ebibufumbekeddemu ate nga bye bimu ebiri mu bulamu bwaffe obwa bulijjo nga Lawino okuvamibwanga omwami we.

**Obukuubagano:**

Omuwandiisi alambulula obukuubagano wakati w’abantu abenjawulo n’obuzibu obubuvaako okugeza Ocol ne Lawino, Lawino ne Kerementina.

**Emirimu:**

Omuwandiisi mu nnyingo eyoomusanvu “Tewali budde bwa Nkalakkalira bwe bayosenzaaako mwana” atulaga engabanya y’emirimu nga abalenzi abato okulunda embuzi n’okukuma omuliro, abawala bakoola birime, abasajja bassambula ate abakazi bakungula.

1. **(a) Bino by’anyumya ebimuvunaanisa:**

Yeeyogerako nga bwe yasoma mu kifo ky’okufubutukira Jane nga bwe kyali kiteeseddwa

Anyumiza Jane nga bw’alina mukwano gwe mu Havard University ayinza okumuyambako singa oba agenze eyo okukola PHD

Abuuza Jane ki kyeyasomerera era amubuuza omusomi gw’agenda okusoma mu PHD

1. **(b) Kituufu omwogezi okwagaliza Lunninze omwana we olw’ensonga**

**zino wammanga:**

Dr. Lunninze musajja mugagga era alina ettaka eriwerako n’amaka abiri.

Musajja muyivu ate ayagala nnyo okukozesa olungereza ate nga n’ebyokusoma abitegeera bulungi.

Musajja Musawo era ayitibwa (Doctor) annyonnyola Ssesiria obulwadde obumuluma ate era akebera Jane n’amusanga nga ali lubuto.

Musajja mukwata mpola okugeza ayagala okuganza Jane naye tapapa.

Alina obuvunanyizibwa okugeza anona Jane Ssenga we amukolere akabaga akamusiibula era afaayo ng’alaba mulwadde.

Ku ludda olulala omwogezi si mutuufu okwagaliza Lunninze omwana we olwe`ensonga zino wammanga;

Lunninze musajja mukulu nnyo mu myaka aweza emyaka ataano ate Jane muto nnyo.

Lunninze musajja ayagala ennyo okweyogerako ate yeesoma nnyo nga bwali omugagga.

Lunninze mwenzi alina Omukyala ate ayagala n`okuganza Jane.

1. **(c) Omwogezi azimbiddwa bwati mu muzannyo;**

Ssenga wa Jane anti mwannyina wa kitaawe era mukyala mukulu.

Mukyala musanyufu era buli kiseera agaba enseko.

Talina buvunaanyizibwa kubanga omwana wabwe bamulekera Ssesiria ne batamuyambako.

Ayagala nnyo eby`enfuna y’ensonga emuleetera Dr.Lunninze awase Jane kubanga mugagga

Talina nsonyi agamba Dr. Lunninze afubutikire Jane.

Mukyala munyumya anyumya ne Dr. Lunninze bulungi

Mukyala mulungi agamba nti Jane yatwala bulungi bwe.

**11. Gano ge magezi ag’enjawulo abantu ge basala okufuna bye beetaaga:**

Girigooli ne Lozio balinnya ekisenge okubba omwenge gwa Ssesiria

Jane ayagala Mukasa kubanga Mukasa mugagga era atuuka n’okufuna olubuto.

Yolamu atambula n’ekiraamo ng’anoonya Lozio kubanga asuubira okumufunako eby’obusika ssinga aba amulabye.

Lozio okubulwa omulimu kimuviirako okufumbirwa Ssesiria

Ssesiria abba ekiraamo kubanga ayagala okufiiriza Emiriina okugenda ne Lozio mu lumbe.

Dr. Lunninze akyala ewa Ssesiria kubanga ayagala okuganza Jane

Ssesiria okuyiira Emiriina amazzi kubanga ayagala okumugoba ku Lozio, omwami we.

Ssesiria awaayiriza Girigooli nti ye yabba ekiraamo kubanga amuteebereza okuba nti y’alalula Lozio nga amutwala ewa Emiriina era akomekkereza amusibisizza okutuusa okufa.

Mukasa alangira Japhet nti yakwana oluziina lw’omukazi kubanga ayagala Jane era kino akikola okwawula Jane ne Japhet

Erusa aleetera Jane omusajja omukulu Dr. Lunninze amuwase kubanga yali ayagala bya nfuna bye kubanga yali mugagga.

Emiriina awaayiriza Ssessiria obulogo kubanga agenderera okumukyaya Lozio.

Lozio tagamba Ssesiria nti Mukasa akwana Jane kubanga Mukasa amuwaayo akasente

**12. Ddala Bemba singa yali yeekutte kulugero teyandibadde wabi** **olwensonga zino wammanga:**

Teyandivvodde balubaale okugeza tabasaamu kitiibwa era tabazimbira ssabo atuuka n’okwagala okufumita lubaale Kibuuka.

Teyandisse bakadde ba Kintu ku lusozi Nnamagoma

Yalivudde ku kwagala okufuga ensi yonna weyatuukira n’okulagira bamuweeseze abalwanyi b’ebyuma.

Yalivudde mukwesiga ennyo abantu be nga bwe yeesiga Walukagga ate n’amwabulira.

Yaalyewaze obwannakyemalira mu bufuzi bwe okugeza nga kyayogera tekiddibwamu okugyako ng’oyagala kufa.

Yaaliwuliriza okubuulira kw’abantu.

Yaalyewaze okuboggola wamu n’obukambwe.

Yaalyewaze okugaba ebibonerezo ebikakkali nga okunywesa bantu akawulula n’okusala entunujju.

Nebweyandy’egeredde akamwake, ennoga yalituuse ku buzibu

Enkwe ezaali mu bantu be nga Walukagga okumubega ate n’amusaba ebyetaago ebizibu Kintu asobole okusembera

Teyali mufuzi wa nsikirano

Balubaale baali bamwabulidde

Yali yakola empalana kubantu

Kintu yali yatandika dda obulumbaganyi ku Bemba.

Kintu naye yali yeetaga obufuzi.

Abantu baali bamwetamiddwa

**13. Abafuzi bangi gye bafa benkana nnyaabwe y’omu olw’ensonga zino wammanga:**

Abafuzi bannakyemalira, okugeza Bemba nga ky’ayogera tekiddibwamu mpozzi nga onoonya kufa

Okusala eddiiro okudda mu nfuga endala Walukagga asala eddiiro era adda ewa Kintu ekireetawo olutalo mu by’obufuzi.

Omululu gw’ebyobufuzi Bemba ayagala okufuga ensi yonna n’ebigirimu.

Enkwe mu bafugibwa abafuzi, Walukagga alya mu Bemba olukwe, amubega nga byonna ebimukwatako abigamba Kintu.

Abafuzi obutawuliriza kubuulirwa okugeza Bemba abuulirwa okukendeeza ku bibonerezo byawa abantu be naye agaana okuwuliriza

Abafuzi okukozesa be batwala emirimu emizibu

Obufuzi obulimu obwa mbega n’obukesi nawano bwe guli.

Okuweesa ebyokulwanyisa awamu n’abafuzi okubeera neggye etendeke obulungi.

Abafuzi okweyambisa ku magezi ag’ebunaayira ne mu nsangi zino weekiri ddala.

Okukuba kakuyege nga Kintu bwe yakola

Abafuzi okwerondera ababaweereza.

**BIKOMYE WANO**