**P360/2**

**LUGANDA PAPER 2**

**AUGUST 2019**

**3 HOURS**

**JINJA JOINT EXAMINATIONS BOARD**

**UGANDA ADVANCED CERTIFICATE OF EDUCATION**

**LUGANDA OLUPAPPULA OLWOKUBIRI.**

**AUGUST 2019**

**ESSAAWA SSATU**

**EBIGOBERERWA:**

* **Olulappula luno lugabanyiziddwamu ebintu bina; A, B, C ne D.**
* **Ekitundu A, C ne D bya buwaze.**
* **Ekitundu B mulimu 2(a) ne 2(b), londako (a) oba (b)**
* **Ekitundu A mulimu 1(a) ne 1(b) kola byonna.**

**EKITUNDU A**

**Dddamu ebibuuzo byonna mu kitundu kino**

1 (a) Kyusa ekitundu kino okizze mu luganda. (obubonero 15)

The rampant killing of people in Uganda has made many minds to get sabotaged. It has been happening but prominent people paid deaf ear. Some solicited themselves out blaming Gen. Kale Kayihura to be fuelling this but what surprised them, is the recent death of RT. Col Abiriga who was shot to death on his way home in Kawanda.

Arrogantly, president Museveni concluded that this was due to the poor road going to Abiriga’s home. But the question is who is supposed to construct roads? M.P Mukono municipality Hon. Betty Nambooze Bakireke was forcefully and threateningly taken to Katwe police station to make statement upon what she wrote on social media that, Abiriga was demanding some amount due to failure of the concerned to pay, he was sent back to headquarters to demand it from God.

(b) Kyusa ekitundu kino okizze mu luzungu. (obubonero 15)

**OMANYI KYE BAYITA OBUGAGGA BWA LIIZI?**

Omuntu bw’ayogera ekigambo liizi, abantu emitima giddukira ku ttaka anti lye bamanyi okussibwa liizi. Abantu gye bakomye okwagala obugagga bwa liizi nga kino kitegeeza ssente zino zibeera za kiseera buseera. Abeera azifunye bw’amala okudduka oba okufa olwo nga nno obugagga bwe budduka. Abantu batadde ssaayansi mu kunoonya ssente abamu nebatindigga n’eng’endo empanvu ng’abanoonya abalaguzi babaweeyo ku ddogo lye balowooza anti lye linaabayambako okugaggawala amangu.

Abalaguzi basaba abantu bano ebintu bingi ebitakkirizika omuli okusaddaaka abantu n’okukola endagaano n’obweyamo eri ssitaani bwe balina okutuukiriza okukuuma obugagga bwabwe. Abalogo balina obukodyo bungi bwe bakozesa okutwala abantu be baagala okuwongerera emisambwa gyabwe. Bano luusi babuzaabuza abalala nga balaga nga bwebaagala okuyamba abaana abatalina mwasirizi n’ebikolwa bingi omuli okuzimba amasomero agayamba abaana abanaku, ku bano kwebakwata nga babalamirizaako ng’engeri ey’okubawongayo. Abalala baganza abawala naddala abakyasoma, babapokera omusimbi n’ekiddirira kubawongayo mu misambwa.

Waliwo abalala abakola endagaano n’emisambwa nga bagisuubiza okuwongayo buli muntu gwe bagabira ku bugagga bwabwe. Kati n’olaba ng’omuntu agaba ssente n’olowooza nti bonna balina omutima omuyambi, abamu babeera batuukiriza ndagaano. Abamu bagabula eby’okunywa n’ebyokulya, abalala nsimbi ne bazigugumulamu ebizimbe n’okuvuga kapyata ezitengeenya

**EKITUNDU B**

**Mu kitundu kino, kola 2(a) oba 2(b)**

2 (a) Ku mitwe egikuweeredwa londako gumu oguwandiikeko emboozi ya bigambo (500) (*Buli mutwe gwa bubonero 30*)

1. Abantu bensi eno tebeesigwa!
2. Ensonga eziviiriddeko amaka okusasika.
3. Wandiika emboozi nga efundikira nti “.....ddala Kituufu twali tutolose era nga tuwonye okufa!”
4. Omuganda n’ekibbo.

**Oba**

*(b) Ku mitwe egikuweeredwa wammanga, londako gumu oguwandiikeko emboozi ya bigambo* **350-400** (*buli mutwe gwa bubonero 30*)

1. Mukwano gwo ali emitala wa mayanja ayagala nnyo okutwala bato be ku ssomero eddungi kyokka eriryo ly’olimu naawe olimanyi ddungi okuzaama. Kale muwandiikire ng’omuttottolera ebirungi enkumuliitu ebifumbekedde mu ssomero lyammwe.
2. Weefuule nti ggwe akulira abavubuka embulakalevu b’okukyalo kyammwe, kale yogerako gyebali ng’obooleka emitawaana egiri mu kukozesa ebiragalalagala
3. Ewammwe bakwesiga nga mmundu mmenye mu kuwandiika ebirango ebibika. Kati nno mufiiriddwa jjajja wa waka. Wandiika ekirango ekibika ekinaayita ku mireereetu gya laadiyo.
4. Ggwe omu ku bayitiddwa ku kakiiko k’ekyalo mu kuwozesa bannakinku mu kwonoona kaabuyonjo. Olondeddwa okuba omuwandiisi. Kale wandiika ekiwandiiko ky’olisomera ab’akakiiko nga muzzeemu okutuula.

**EKITUNDU C**

3. Soma ekitundu kino n’oluvannyuma oddemu ebibuuzo ku nkomerero yaakyo.

Emirundi mingi abantu bwe baba bakyayagalana bwagalanyi nga tebannafumbiriganwa buli omu yeeyisa bulungi eri munne era omuntu ayinza okubikkako egimu ku mize gye engeri gy’aba akyeguya munne. Bwe bamala okufumbiriganwa olwo oli n’aggyayo langi ze zennyini.

Obuyombi, olugambo, obwenzi, omwenge, obuggya, ebbuba, obwavu bye bisinze okuleeta obusambattuko mu maka. Buli muntu yandisaanye n’ateekwekerera ne mulaba nemuviira ddala wansi nga mumanyiganye ne mulaba n’engeri y’okulwanyisaamu emize egyo. Ekyo Kituufu nnyo kubanga omuntu atya okwanika emize gye kabe kasinge ng’omukwano gwabwe gukoma awo. Oluusi nekisigala eri buli omu okugendanga yeezuulira ekituufu.

Ensangi zino eby’obufuzi bivunaanyizibwa kinene mu kuleeta obusambattuko mu maka. Abakyala bangi beenyigidde mu bukiiko, nniigiina ayingiddewo n’obubiina obuwozi bw’ensimbi obuleetedde abakyala abangi okwerabira obuvunanyizibwa mu maka. Essawa z’ayagala z’addirako awaka kino kiviiriddeko obufumbo bungi okufa.

Waliwo okulemwa okuguminkiriza enneeyisa ya munno. Abantu babiri tebasobola kweyiisa kye kimu ka babe balongo abafaanagana. Buli omu yatondebwa ng’alina amaanyi ge n’obunafu bwe. Omuntu nga bw’omwagalako amaanyi ge era bw’otyo bwe wandimuguminkirizza obunafu bwe.

Eng’anda tezireese busambattuko mu maka zirina kye zinoonya. Abakazi batera okwemulugunya nti balamu baabwe abakazi ne bannyazaala baabwe babafuukira ekyambika. Waliwo n’enjogera nti okusanga nnyazaalawo osanga amalaalo. Balamu b’abantu ne ba nnyazaala baabwe bandibadde tebeeyingiza mu nsonga z’amaka ga bannyinaabwe oba abaana baabwe okuggyako nga basabiddwa era ne bafuba okulaga obwenkanya mu kulamula ensonga.

Okuwasa n’okufumbiriganwa wakati w’abantu ab’amawanga ag’enjawulo nayo efuuse nsonga mu kutabangula amaka ensangi zino. Buli ggwanga n’ebyalyo. Abantu nga baawukanya amawanga kiyinza okubabeerera ekizibu okukwatagana obulungi n’olwekyo abantu bandifunye bannaabwe ab’abamawanga gaabwe anti nga bombiriri balina eby’obuwangwa ebifaanagana.

**Ebibuuzo:**

1. Mutwe ki gwe wandiwadde ekitundu kino? (akabonero 01)
2. Lwaki abantu batya okuba n’amazima eri abaagalwa baabwe? (akabonero 01)
3. Lwaki eby’obufuzi omuwandiisi tabibuusizza maaso mu kutabula amaka? (obubonero 04)
4. Nnyonnyola engeri omuwandiisi gy’awabuddemu abafumbo (obubonero 06)
5. Eng’ombo egamba nti okusanga nnyazaalawo osanga amalaalo omuwandiisi agireese kutusiigira kifaananyi ki? (obubonero 04)
6. Nnyonnyola amakulu g’ebigambo bino nga bwebikozeseddwa
7. Langi
8. Obusambatttuko
9. Okwemulugunya
10. Kulamula

**EKITUNDU D**

4. Funza ekitundu kino mu bigambo nga 100. (*obubonero 20*)

Nampa yagenda okufumbirwa omwa Kikoola nga muwala muto ddala leero njula na kumuyita bbujje kuba yali akyali muto nnyo ng’aweza buweza myaka 14 olwo nno n’obubeere bwali bufuuyirira bufuuyirizi ku kifuba. Kikoola naye lwa kuwagguuka n’awanvuwa okukira omuvule naye yali muto kuba yali atemera mu gy’obukulu kkumi na munaana gyokka. Ababiri bano tewali yasiima kufumbiriganwa na munne Wabula bazadde baabwe be baabasiimira era ne babasisinkanya ng’enkola bwe yali ebiseera ebyo. Nampa yali agaanye era baamutwala akaaba nga tayagala kutandika ddya anti ng’akyali muto. Wabula nga bwe baalugera nti akusinga okukubya gw’okutte ne Nampa teyalina kya kuddamu nga bazadde be bakalambidde nti ateekwa okufumbirwa. Nnyina no yeeyasinga okumuwuliriza agende afumbirwe mbu si kulwa ng’amuleetera amawemukirano ku luggya nga muwala wa Zisuza bweyakola n’aswaza bakadde be okukamala.

Nampa yalaba bazadde be bafunvubidde ku ky’okumufumbiza n’amala gakkiriza n’agenda okutta eddya. Ekyewuunyisa Nampa ne kikoola baayagalana ne mukeerere n’amwenya! Tewali Kikoola kye yakolanga nga tabuuliddeeko kabiite we Nampa. Baatambulanga babiri ku mikolo, mu nnimiro leero buli wamu nga baba babiri kkovu na ssonko. Abantu baatuuka n’okubisala nti Nampa yandiba ng’alina bye yaliisa Kikoola n’amuteeka mu kacupa n’amulekamu kasala kkubo anti ng’omukwano gubasaza mu kabu enswa nnene!

Baba bakyali mu mukwano omungi gutyo, walumbe n’abawula! Kikoola yalwala musujja baagenda okumutuusa e Mulago nga mukalu wa jjo bw’atyo n’akkirira e Kaganga etalimwa binyeebwa. Nampa yasigala mu nnaku etagambika era etalimuva ku mutima. Kikoola we yafiira ng’aweza emyaka 34 gyokka ekitegeeza nti ne Nampa yali akyalimu emunye era nga muto. Waayita omwezi gumu olumbe lwa Kikoola ne lwabizibwa. Kikoola yafa tazadde mwana mulenzi, kye baava balonda mutoowe Kasenge amusikire. Enkeera omukulu w’oluggya yatuuza olukiiko mweyayanjulira ensonga eyaggya Nampa enviiri ku mutwe n’ajula naye okutondoka agwe eri lumalemu amazzi. Omukulu yasengeka ensonga ng’ategeeza abaali mu lukiiko nga bwe yali ayagala Nampa alonde omu ku balamu be Abazaalibwa ne bba amufumbirwe. Mu ddoboozi eryali lijegemera olw’obukadde yagamba nti “Aaam muwala! Kitalo kitalo ddala tukwebaza okutuukiriza endagaano gye wakuba ne balo okutuusa walumbe lw’abaawukanyizza. Okimanyi bulungi nti twakugula ewammwe era twakusasula era tetukusuubira kuddayo wammwe. Wabula engeri gy’okyali omuto era ng’okyasobola okuzaala njagala olonde omu ku balamu bo akuwase ekyo bwekikulema nga nze nkulondera.

Akasiriikiriro kaalamula akanyego. Tewali yayogera kigambo na kimu okumalira ddala eddakiika nga ttaano. Baganda ba Kikoola bonna baali baawasa dda abakyala era nga nabo baali batudde mu lukiiko luno. Nampa yayisaayisa amaaso nga talaba mukazi gw’ayinza kuyingirira n’afumba naye mu ddya so ngate era yali tayagala kufumbirwa mulamu we. Kyeyava agogola omumiro n’agamba nti ssebo omukulu w’oluggya nsanyuse nnyo okulaba nti mundowoozaako. Mwebale nnyo mwebalege era nange sija kugaana mukisa gumpeereddwa wabula nsaba Omukyala eyeetegese nfumbe naye awanike Omukono nange nja kukkiriza okuyingira mu maka.